**Vážení hostia, vážení spoluobčania,**

 **Vítam vás pri príležitosti spomienky na významné osobnosti obce Bzince pod Javorinou. Spomienka sa koná pod záštitou Trenčianskeho osvetového strediska, evanjelického cirkevného zboru v Bzinciach pod Javorinou a obce Bzince pod Javorinou.**

Významné osobnosti našej obce, na ktoré dnes spomíname sú:

* Prof. Rudolf Macúch - pri príležitosti 100 výročia jeho narodenia,
* Karol Rudolf Rízner - pri príležitosti 100 výročia jeho úmrtia,
* Ján Pravoslav Leška - pri príležitosti 110 výročia jeho úmrtia,
* Juraj Struhárik - pri príležitosti 50 výročia jeho úmrtia.

Každý z nich zanechal vo svojej dobe významné posolstvo v našej obci a vo svete. Pozrime sa spoločne v krátkosti na ich pôsobenie.

 Najstarším z nich bol evanjelický farár Ján Pravoslav Leška. Voľba mladého Jána Lešku za farára do Bziniec 6.mája 1860 bola veľmi šťastná. Bzince získali naozaj významného kňaza a kazateľa považovaného za najlepšieho kazateľa tej doby v evanjelickej cirkvi, ktorý dostal pre svoju výrečnosť meno Ján Zlatoústy. Jeho kázne boli vydané v postilách nazvaných „Chléb života“ a „Zákon a evanjelium“. Leška bol zároveň aj veľmi dobrým organizátorom cirkevného života a básnikom. Nie náhodou bol jedným z kandidátov na biskupa, ktorým sa však nestal pre svoju obranu práv Slovákov proti maďarizačnému úsiliu v štáte i v cirkvi. Prihlásil sa k tzv. patentalistom. Dlhú dobu 1879 – 1890 bol seniorom Nitrianskeho seniorátu. Seniorátu bol rovnako zbavený pre odpor k maďarizačným tendenciám v evanjelickej cirkvi.

Ján Pravoslav Leška sa narodil vo Vrbovciach 7. mája 1831 v rodine Jána Leška a jeho manželky Alžbety. Študoval na [gymnáziu](https://sk.wikipedia.org/wiki/Gymn%C3%A1zium) v [Modre](https://sk.wikipedia.org/wiki/Modra) ,okrem iných u [Jána Kalinčiaka](https://sk.wikipedia.org/wiki/J%C3%A1n_Kalin%C4%8Diak), a potom [teológiu](https://sk.wikipedia.org/wiki/Teol%C3%B3gia) v [Bratislave](https://sk.wikipedia.org/wiki/Bratislava) a vo [Viedni](https://sk.wikipedia.org/wiki/Viede%C5%88). Pôsobil postupne ako [kaplán](https://sk.wikipedia.org/wiki/Kaplan) v [Myjave](https://sk.wikipedia.org/wiki/Myjava_%28mesto%29) a ako [farár](https://sk.wikipedia.org/wiki/Far%C3%A1r) v [Bukovci](https://sk.wikipedia.org/wiki/Bukovec_%28okres_Myjava%29) v rokoch [1855](https://sk.wikipedia.org/wiki/1855) – [1860](https://sk.wikipedia.org/wiki/1860). V Bzinciach potom pôsobil v rokoch [1860](https://sk.wikipedia.org/wiki/1860) – [1881](https://sk.wikipedia.org/wiki/1881). Seniorom na Brezovej bol v rokoch 1881 – 1909. Na odpočinok sa vrátil k nám do Bziniec, kde je aj pochovaný.

Leška patril k priateľom rodiny Riznerovcov, najmä [Ľudovíta Riznera](https://sk.wikipedia.org/w/index.php?title=%C4%BDudov%C3%ADt_Rizner&action=edit&redlink=1) a na literárnu dráhu tu pomohol nasmerovať i mladú [Ľudmilu Podjavorinskú](https://sk.wikipedia.org/wiki/%C4%BDudmila_Podjavorinsk%C3%A1), ktorá ho neskôr spodobila v epickej básni *Prelud*. V zboroch, kde pôsobil dal do vzorného poriadku zborové archívy a v Bzinciach zaviedol tzv. rodinnú knihu, kde sú všetci cirkevníci uvedení podľa rodostromov. Najväčší Leškov čin v Bzinciach bolo postavenie novej fary v r. 1866 po vyhorení starej fary 27.júna 1866. Fara bola stavaná podľa vtedy najmodernejších predstáv a budila pozornosť kňazov širokého okolia. Je to dnešná evanjelická fara do jej rekonštrukcie v roku 1972.

Dňa 6.júla 1881 Leška po 21 ročnom pôsobení v Bzinciach odchádza na Brezovú.

 Spoločne s Jánom Pravoslavom Leškom pôsobila v našej obci ďalšia významná osobnosť, ktorú si dnes spoločne pripomíname, a to Karol Rudolf Rizner, otec Ľudmily Riznerovej Podjavorinskej.

Narodil sa v rodine učiteľa 18.apríla 1838 v Horných Ozorovciach pri Topoľčanoch. Mal 3 súrodencov, z ktorých vynikal tiež Ľudovít, jeden z najväčších bibliografov Slovenska v 19 storočí. Karol Rudolf Rizner postupne študoval doma v Ozorovciach, maďarčine sa učil vo Farkažde a v Salibách. V roku 1849 odišiel na modranské gymnázium, potom do Bratislavy , kde absolvoval 5.triedu gymnázia. 6.triedu gymnázia absolvoval v Šoprone, kde následne vstúpil do učiteľskej prípravky. Študoval ju dva roky. V roku 1856 bol povolaný za učiteľa do Bziniec. Po smrti svojho starého otca bol vyvolený 14.októbra 1857 za rektora školy v Bzinciach. Učil a podieľal sa na organizovaní verejného života v obci až do svojho odchodu na dôchodok, do roku 1910. O tom, že učiteľské povolanie v tej dobe nebolo jednoduché svedčí aj niekoľko údajov. V niektorých rokoch sa učilo v jednej triede aj 150 žiakov rozdelených do 6 ročníkov. Učil 6 dní v týždni , doobeda aj poobede s 1 hodinovou prestávkou. Mimoškolských povinností mal rovnako veľa. Bol kantorom evanjelickej cirkvi a to znamenalo každé ráno byť pri ranných bohoslužbách v kostole a potom ísť učiť. V tomto období spolu s Jánom Pravoslavom Leškom založili Spolok miernosti, Vzájomnú pomocnicu, Spolok hospodársky, včelársky a ovocinársky. Spoločne učili dedinský ľud podnikať k čomu organizovali nedeľné školy. V rámci nich odovzdával ľuďom svoje skúsenosti z poľnohospodárstva, ovocinárstva, vinohradníctva, chovu dobytka a súkeníctva. Karol Rudolf Rizner bol známym spevákom. Jeho zvučný hlas dodával v kostole i na pohreboch na cintoríne vážnosť cirkevným obradom. Komponoval nápevy k duchovným piesňam.

Deväť penzijných rokov prežil v Novom Meste nad Váhom, v rodinnom dome na Rajkovej, kde 26.10. 1919 skonal. Jeho posledným prianím bolo, aby miestom jeho posledného odpočinku boli Bzince. Tak sa i 28.10.1919 stalo, keď ho na poslednej ceste odprevadili celé Bzince i so širokým okolím.

 Rovnako významnou osobnosťou akou bol Ján Pravoslav Leška a Karol Rudolf Rizner sa stal v obci od roku 1919 farár Juraj Struhárik. Bol rodákom z Lubiny, kde sa narodil 13. apríla 1893. Svojho otca temer nepoznal. Otec odišiel za prácou do Ameriky, kde pravdepodobne na Aljaške zomrel zasypaný v baniach. Koncom 1.svetovej vojny bol Struhárik prenasledovaný maďarskými úradmi pre svoje slovenské presvedčenie a každý deň musel ísť pešo z Lubiny na Starú Turú, aby sa tam hlásil na žandárskej stanici.

V Struhárikovi dostali Bzince prísneho konfesionálne orientovaného kňaza. Veľa študoval. Bol v cirkvi smer udávajúcim farárom, akýmsi učiteľom cirkvi, hoci nemal doktorát. Podobne ako u Lešku sa aj u Struhárika predpokladalo, že sa stane biskupom, ale politické okolnosti to ani u neho po nástupe socializmu nedovolili. Nakoniec sa stal martýrom cirkvi, keď už ako penzistu ho v roku 1962 uväznili za jeho neskrývanú polemiku z ateizmom. Vo väzení bol dva roky. Nakoniec bol rehabilitovaný.

Za pôsobenia Juraja Struhárika boli postupne nahradené organové píšťaly, nadobudnuté nové zvony, opravená chrámová strecha spolu s osadením nového kríža, ohradená bola chrámová záhrada, zavedená do chrámu elektrina spolu s vykurovaním ako aj ďalšie stavebné úpravy. Struhárikov vplyv v cirkvi bol významný. Na zasadnutiach celocirkevných grémií sa vždy čakalo, čo povie Struhárik. Pod jeho vplyvom išli študovať za evanjelických kňazov zo Bziniec Pavel Chorvát, Pavel Valášek, Rudolf Macúch, ktorého výročie narodenia si dnes pripomíname a Milan Dunajčík.

Na penzijný odpočinok odišiel Juraj Struhárik v roku 1958 k svojej dcére do Ilavy. Obyčajne každý mesiac v jednu nedeľu prichádzal do bzinského chrámu a až do svojej smrti mal na bzinskej fare svoju izbičku. Zomrel ako 75 ročný 6. februára 1969. V Bzinciach pôsobil 40 rokov. Pohreb mal za veľkej účasti kňazov. Pochovávali ho farári Pavel Proksa a Igor Kišš, ktorý sa stal v roku 1958 bzinským farárom.

 Ako som už hovoril, pod vplyvom Juraja Struhárika išiel študovať za evanjelické kňaza Rudolf Macúch, najvýznamnejšia osobnosť, na ktorú si dnes spomíname. Spoločne stojíme pri jeho pamätnej tabuli aby sme si pripomenuli 100 výročie jeho narodenia.

Narodil sa v chudobnej, nábožensky zameranej murárskej rodine 16. októbra 1919. V roku, kedy zomrel Karol Rudolf Rizner a prišiel na svet syn Juraja Struhárika, Milan, jeho celoživotný priateľ. Rudolf Macúch maturoval na Štefánikovom gymnáziu v Novom Meste nad Váhom v roku 1939. Do školy chodil denne peši. Cestou čítaval knihy a učil sa slovíčka. Vynikal hlavne v jazykoch, histórii a literatúre. V  1. ročníku gymnázia hovoril už plynule nemecky a maďarsky. Podľa vzoru farára Juraja Struhárika rozhodol sa po maturite pre štúdium Evanjelickej bohosloveckej fakulty v Bratislave. Jeho spolužiakmi boli Ladislav Bartko, Ján Eľbo, Ferdinand Kubek, Pavel Proksa a Samuel Velebný. 23.6.1943 bol vysvätený za evanjelického kňaza. Necelé dva roky pôsobil ako kaplán v cirkevných zboroch v Betliari, Uhrovci, Trenčíne a naposledy v Krajnom. Už na teologickej fakulte mal na neho veľký vplyv Prof. Dr. Ján Bakoš, ktorý viedol Starozákonnú – starozmluvnú katedru a vyučoval hebrejčinu. Keď v roku 1946 založil katedru semistiky na filozofickej fakulte UK, navrhol Rudolfovi Macúchovi venovať sa semistskej teológii. Získal pre neho štipendium francúzskej vlády, čo mu v rokoch 1945 – 47 umožnilo študovať arabistiku na Sorbonne, kde sa zoznámil s manželkou Irandocht, ktorá pochádzala z bohatej Iránskej rodiny. Svoju dizertačnú prácu s názvom Slovanské mená a výrazy v arabskej geografii obhájil a v roku 1948 po rigoróznych skúškach promoval. V roku 1949 odcestoval do Iránu, kde si v Teheráne mal pripraviť habilitačnú prácu. Tu ho zastihlo pozvanie na návrat do vlasti po zmene politických pomerov v Československu, ktoré odmietol a dal prednosť exilu. V krátkom čase sa naučil perzsky a v tomto jazyku napísal štúdiu Zarathustrov vplyv na židovstvo a kresťanstvo. Vzbudila pozornosť akademických kruhov a onedlho sa mu otvorili brány univerzity v Teheráne, kde pôsobil niekoľko rokov. Ako prvý jazykovedec na svete popísal mandejský jazyk a zaoberal sa otázkami jeho vzniku. Od roku 1963 – 1988 bola jeho pôsobiskom katedra semistiky na Slobodnej Univerzite v západnom Berlíne, kde sa venoval arabistike, semitológii a samaristanistike. V roku 1965 mu vyšla príručka klasickej a modernej mandejčiny. Na berlínskej univerzite pôsobil ako profesor až do svojej smrti.

V roku 1991 navštívil rodné Bzince pod Javorinou, hrob svojich rodičov. V máji 1991 mal prvýkrát hosťovské prednášky na evanjelickej bohosloveckej fakulte UK v Bratislave. Návštevu zopakoval aj v apríli 1993. Vzbudil pozornosť prednáškou Pokus o rekonštrukciu Ježišovej materinskej reči. Navštívil tiež svoje obľúbené gymnázium, kde v telocvični rozprával o svojej ceste za poznaním. Dokázal písať a komunikovať v 45 jazykoch Európy a Ázie. Nikto vtedy netušil, že táto návšteva bola vlastne jeho rozlúčkou. Do pamätnej knihy napísal arabské porekadlo: „Každá reč sa vracia k svojmu pôvodu.“ Krátko po návšteve Profesor Rudolf Macúch v Berlíne nečakane zomiera 23.7.1993. Bol človekom nezvyčajnej vedeckej aktivity, ktorý nám i svetu zanechal jedinečné plody svojho tvorivého a bádavého ducha.

Vážení hostia, vážení spoluobčania,

Položme dnes spoločne veniec nielen k pamätnej tabuli Profesora Rudolfa Macúcha, ale symbolicky aj k hrobom Karola Rudolfa Riznera, Jána Pravoslava Lešku a Juraja Struhárika. Skláňam sa pred ich životným elánom a duchovným bohatstvom.

Ďakujem za pozornosť.